โอบามาอ่อนข้อถกรีพับลิกัน
ลั่นพร้อมหั่นรายจ่ายสวัสดิการสังคมลดผลกระทบตัดงบฯ อัตโนมัติ
5 มี.ค. 2556

ลั่นพร้อมหั่นรายจ่ายสวัสดิการสังคมลดผลกระทบตัดงบฯ อัตโนมัติ
ผู้นำสหรัฐเริ่มอ่อนข้อ ลั่นตัดงบฯ สวัสดิการสังคม หวังถกรีพับลิกันสำเร็จ ลดผลจากกฎหมายซีเควสเตอร์ 
ประธานาธิบดี บารัก โอบามา ของสหรัฐ ส่งสัญญาณยอมผ่อนปรนแผนงบประมาณ โดยจะยินยอมให้มีการตัดลดค่าใช้จ่ายด้านสวัสดิการสังคมลง หวังบรรเทาผลกระทบจากมาตรการตัดลดรายจ่ายอัตโนมัติ (ซีเควสเตอร์) มูลค่า 8.5 หมื่นล้านเหรียญสหรัฐ ที่มีผลบังคับใช้ตั้งแต่ 1 มี.ค. ต่อเศรษฐกิจ และเลี่ยงเข้าสู่ภาวะรัฐบาลยุติปฏิบัติงานชั่วคราว (กอฟเวิร์นเมนต์ ชัตดาวน์) ภายใน 27 มี.ค.นี้
กระนั้นก็ตาม ผู้นำสหรัฐยังคงยืนกรานให้มีการตัดลดรายจ่ายสวัสดิการสังคมควบคู่กับการปฏิรูปภาษี โดยเฉพาะการขึ้นภาษีคนร่ำรวย ซึ่งเป็นประเด็นที่พรรครีพับลิกันคัดค้านมาโดยตลอด 
ภายหลังการประกาศดังกล่าว จอห์น โบห์เนอร์ ประธานสภาผู้แทนราษฎรจากรีพับลิกัน โต้ว่า ฝ่ายรีพับลิกันจะไม่ยอมดำเนินการตามโอบามาอีกครั้ง หลังจากที่เคยยอมให้โอบามาปรับขึ้นภาษีคนรวยมูลค่า 6.5 แสนเหรียญสหรัฐมาแล้ว เพื่อเลี่ยงเกิดวิกฤตหน้าผาการคลังเมื่อปลายปีที่ผ่านมา 
โบห์เนอร์ ระบุอีกว่า วิธีการตัดลดขาดดุลงบประมาณอย่างยั่งยืนคือ การตัดรายจ่ายด้านสวัสดิการสังคมอย่างเดียวเท่านั้น โดยเฉพาะโครงการประกันสุขภาพผู้สูงอายุ ซึ่งกำลังเป็นภาระหนักของประเทศจากจำนวนประชากรในวัยเกษียณที่เพิ่มสูงขึ้น
ทั้งนี้ คองเกรสยังคงสามารถเจรจาการตัดลดงบประมาณได้ถึงวันที่ 27 มี.ค. ซึ่งหากทั้งสองฝ่ายยังเสียงแตก จะส่งผลให้รัฐบาลเข้าสู่ภาวะกอฟเวิร์นเมนต์ ชัตดาวน์ ซึ่งเคยเกิดขึ้นในสมัยอดีตผู้นำบิล คลินตัน ที่ทำให้หน่วยงานระดับประเทศต้องปิดบริการชั่วคราว เป็นเหตุให้พนักงานรัฐกว่า 1 ล้านคน ต้องหยุดงานโดยไม่ได้รับเงินชดเชย